Date: 1433
Issuing place: Spetalsund
Country: Suomi
Language: saksa
Document type: Paikallishallinto, Kirjeet

Unsen vruntliken grut mit vormoghe alles gudes tovoren. Ersamen, leven vrundes. Juwer geleve begere wy gutliken to wetene, wo dat vor uns vakene und to velen tiden unses gnedegen heren des koninges borger und undersaten geweset sint vor[bringende,] dat desulven und alle andere hir ut den riken, de to juwer stadh und mit jw und den juwen vorkeren und ere berginge zoeken, vele groter und mer unvriheit und myn redelicheit in juwer stadh Revall hebben wenne andere ut anderen landen und steden, an mengen zaken, besundergen an dessen dren hirna utgedrucket. Int erste, welke unses gnedegen heren undersaten vorscreven hiir ut den riken mit jw op de geseltschop gan umme tidkortinge und kuntschop der lude, als dat togeit, gelik anderen vromen luden, so solen jo de unsen twe penning utleggen, dar de juwen edder andere enen utleggen. Dat ander, welk sik dar mit jw vorandert und settet, de en mach sik siner neringe, also mit backen und bruwen und dergelik to nutten, nicht gebruken gelik enen anderen. Dat drudde, dat neen van den unsen mit den juwen wedderlegginge hebben efte nemen mach, de doch des woll macht hadde to donde etc. Leven vrundes. Welker geschicht uns gans sere vorwundert und wy sunderlinges gerne wisten, wat dat gebrek an uns darane were an jw, nachdem dat den unsen vorscreven in anderen landen und steden jo alle vriheit und redelicheit gegunt werd und wy ok den juwen allewege, wor en des noeth und behuff is, vorderlik unde gunstich sin und en ok hir in den riken gelik anderen bedderven luden und unsen egenen alle redelicheit gegunt werden etc. Noch vordermer is uns vorgekomen und to vorstande geven, dat gi nw in kort vorboden und affgesecht hebben, dat nement van den unsen hir ut den riken vorscreven zall efte mach up juwe gilde efte geseltschop gan. Guden vrunde. Worumme dat wy und de unsen dus ser vorsmaet sint und wesen scholen, meer wenne andere, des kone wy uns nicht woll vornemen, er wy dat vormyddelst juwen scriftliken antworden to wetene vynden etc. Ersamen leven vrundes. Worumme bidde wy unde begeren, juwe geleve hirane ein beter to betrachten und dat mit gutlicheit to wandelende. Und weret zake dat des nicht en schege und dat nicht gewandelt en worde und van juwer geleve affghelecht, so moste wy werlich darut en ander erdenken und jo besunder, dat de unsen vorscreven ere neringe, de se went herto mit jw und to juwer stad gesocht hebben, scholen anderwegen, dar men uns gerne gelik anderen bedderven luden redelicheit gunt, soken. Wente wy weten dat alle woll, desulve God, de uns allen geschapen heft, de heft uns und de unsen so dure gekoft also jw. Hirvan, leven vrunde, begere wy mit dessen sulven boden juwe scriftlike antworde mit den ersten; anders moste wy dat unsem gnedegen heren, des koninges gnaden, vorkundegen und witlik don, dat de sine so unwerd und vorsmaet mit jw, vordermer wenne ander, sind. Leven vrundes. Hirumme begere wy juw antword, also vorscreven is. Gode, unsem Heren, sid bevolen. Gegeven in Spittalessund anno etc. 33, an des hilgen lichams daghe. Mangnus, van Godes gnaden biscop to Abo, Cristern Nigelsson rytter, Johannes Cropelyn Clawes Deken knapen. Adress: Den ersamen unde wolduchtigen borgermeistern und radmanen der stad Revall, unsen leven vrunden unde gunren, mit aller werdicheit littera detur hec.